Man gevonnis vir besit van kinderpornografieArgieffoto Jacobus Pieter de Wet is tot ŉ effektiewe tien jaar tronkstraf gevonnis vir die besit van kinderpornografie. De Wet (44) het op 26 Junie 2019 sy selfoon in ŉ apteek in Umhlali, noord van Durban, vergeet. “Die selfoon is gevind en die polisie is kennis gestel nadat daar video’s en foto’s met kinderpornografie op die selfoon gevind is,” het kol. Thembeka Mbele, polisiewoordvoerder, gesê. De Wet is opgespoor en in hegtenis geneem. “Die speurders van die provinsiale eenheid vir gesinsgeweld, kinderbeskerming en seksuele misdrywe het die saak ondersoek en ŉ goed voorbereide dossier na die hof gestuur vir vervolging.” De Wet is Donderdag in die KwaDukuza-streekhof skuldig bevind en gevonnis. Sy naam sal ook in die register vir seksuele misdrywe opgeneem word.